
REPUBLIKA E SHQIPËRISË
KUVENDI


P R O J E K T L I GJ
Nr. ______/2026

“PËR SISTEMIN E PAGESAVE DHE KOLATERALIN FINANCIAR[footnoteRef:1]” [1:  Përafruar plotësisht me Direktivën 98/26/KE e Parlamentit Evropian dhe e Këshillit, e datës 19 maj 1998, Për finalitetin e shlyerjes në sistemet e pagesave dhe në sistemet e shlyerjes së titujve, e ndryshuar, Fletorja Zyrtare L 166, fq. 45, datë 11.6.1998, dhe, me Direktivën 2002/47/KE e Parlamentit Evropian dhe e Këshillit, datë 6 qershor 2002, Për marrëveshjet e kolateralit financiar, e ndryshuar, Fletorja Zyrtare L 168, fq. 43, datë 27.6.2002.] 


Në mbështetje të neneve 78 dhe 83, pika 1 të Kushtetutës, me propozim të Këshillit të Ministrave,

KUVENDI I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME
1. [bookmark: _Toc234319529]
[bookmark: _Toc234319530]Qëllimi

Ligji synon të nxisë sigurinë, qëndrueshmërinë dhe efikasitetin e sistemit kombëtar të pagesave në Shqipëri, si dhe të garantojë vlefshmërinë, efektivitetin dhe ekzekutueshmërinë e marrëveshjeve të kolateralit financiar.

[bookmark: _Toc234319531]
[bookmark: _Toc234319532]Objekti

1. Ligji përcakton parimet bazë që kanë të bëjnë me rregullimin dhe mbikëqyrjen (“oversight”) e sistemit të pagesave në baza të sigurta, të qëndrueshme dhe efikase.
2. Në funksion të arritjes së qëllimit të ligjit, Banka e Shqipërisë, ushtron tre role kryesore:
a) rolin e mbikëqyrësit, nëpërmjet licencimit ose miratimit, rregullimit dhe mbikëqyrjes së elementeve të rëndësishëm të sistemit kombëtar të pagesave; 
b) rolin e katalizatorit, nëpërmjet nxitjes dhe koordinimit të reformave rregullatore dhe zhvillimeve në fushën e pagesave, si dhe krijimit të Komitetit Kombëtar të Sistemit të Pagesave, sipas nenit 4 të ligjit; 
c) rolin e operatorit të sistemeve të pagesave që operohen prej saj, nëpërmjet administrimit dhe operimit të sistemeve të pagesave, përcaktimit të rregullave të pjesëmarrjes, si dhe masave administrative.
3. Dispozitat e Kreut III rregullojnë mbrojtjen e sistemeve ndaj paaftësisë paguese, përfshirë finalitetin e shlyerjes me qëllim reduktimin e rrezikut sistemik që lidhet me pjesëmarrjen në sistemet e pagesave, shtëpitë e klerimit, sistemet e shlyerjes së titujve, kundërpartitë qendrore dhe depozitarët qendrore. 
4. Dispozitat e Kreut V të këtij ligji rregullojnë të gjitha rastet e marrëveshjeve të kolateralit financiar.

[bookmark: _Toc234319533]
[bookmark: _Toc234319534]Bashkëpunimi ndërinstitucional
 
Banka e Shqipërisë, në përmbushjen e detyrave të saj të përcaktuara në këtë ligj, bashkëpunon me cilindo autoritet vendas dhe të huaj, me qëllim shkëmbimin e informacionit, bashkërendimin e veprimtarive, apo realizimin e marrëveshje të tjera të bashkëpunimit, nëse gjykohet e nevojshme.

[bookmark: _Toc234319535]
[bookmark: _Toc234319536]Komiteti Kombëtar i Sistemit të Pagesave

1. Banka e Shqipërisë krijon një komitet kombëtar për sistemin e pagesave, i cili nëpërmjet veprimtarisë së tij, mbështet dhe kontribuon për rritjen e sigurisë, qëndrueshmërinë dhe efikasitetin e sistemit të pagesave në përmbushje të objektivit ligjor të Bankës së Shqipërisë për të nxitur funksionimin normal të tij.

2. Banka e Shqipërisë me akt nënligjor përcakton rregullat për organizimin dhe funksionimin e komitetit kombëtar për sistemin e pagesave.

[bookmark: _Toc234319537]
[bookmark: _Toc234319538]Përkufizime

Për qëllime të këtij ligji, termat e mëposhtëm kanë këto kuptime: 

1.  “Agjent shlyerës” është personi juridik që u ofron llogari shlyerje, institucioneve dhe/ose një kundërparti qendrore, pjesëmarrëse në sisteme, nëpërmjet të cilave shlyhen urdhër-transfertat në sisteme, dhe sipas rastit mund t’u ofrojë atyre kredi për qëllime shlyerjeje;
2. “Banka e Shqipërisë” është banka qendrore e Republikës së Shqipërisë, e përcaktuar në Kushtetutën e Republikës së Shqipërisë dhe që funksionon sipas Ligjit për Bankën e Shqipërisë;
3. “Detyrime financiare përkatëse” janë detyrimet që sigurohen nga një marrëveshje kolaterali financiar dhe që japin të drejtën për shlyerje në para dhe/ose dorëzim të instrumentit financiar ose të drejtë për të marrë ose përvetësuar pretendime kreditore. Këto mund të përbëhen nga ose të përfshijnë:
a) detyrime aktuale ose të ardhshme, të kushtëzuara ose të mundshme, përfshirë detyrimet që lindin nga një marrëveshje kuadër ose nga një marrëveshje e ngjashme;
b) detyrime që një person, i ndryshëm nga dhënësi i kolateralit, i detyrohet marrësit të kolateralit; ose
c) detyrime që lindin herë pas here, të një tipologjie ose lloji të caktuar, të parashikuara në një marrëveshje ndërmjet palëve.
4. “Dhënës kolaterali” është personi juridik që ofron kolateral financiar nëpërmjet një marrëveshjeje për transferimin e pronësisë së titullit, ose një pengdhënës;
5. "Ditë pune" mbulon shlyerjet si gjatë ditës ashtu edhe gjatë natës dhe përfshin të gjitha ngjarjet që ndodhin gjatë ciklit të biznesit të një sistemi; 
6. “Dispozita e netimit përfundimtar” (“close-out netting provision”) është dispozita e një marrëveshjeje kolaterali financiar, ose e një marrëveshjeje tjetër, pjesë e së cilës është një marrëveshje kolaterali financiar, ose, në mungesë të këtyre marrëveshjeve, çdo rregull juridik, sipas së cilës, në rast të ndodhjes së një situate ekzekutimi, qoftë përmes netimit ose kompensimit apo në ndonjë mënyrë tjetër:
a) detyrimet e palëve bëhen menjëherë të kërkueshme, ose ndërpriten dhe zëvendësohen me detyrime për pagimin e vlerës së tyre të përllogaritur; 
b) kryhet llogaritja e pretendimeve dhe detyrimeve reciproke midis palëve; 
c) përcaktohet një shumë përfundimtare neto, nëpërmjet netimit të pretendimeve dhe detyrimeve të palëve. 
7. “E drejtë përdorimi” është e drejta e marrësit të kolateralit, kur kjo parashikohet në marrëveshjen e kolateralit financiar me vendosje pengu, për të përdorur, shitur, transferuar, dhënë si kolateral, riinvestuar, zëvendësuar ose ushtruar çdo të drejtë tjetër ekonomike ose juridike mbi kolateralin financiar, në përputhje me kushtet e marrëveshjes së kolateralit financiar me vendosje pengu;
8. “Institucion” përfshin:
a) subjektet e mëposhtme, të cilët marrin pjesë në një sistem pagesash dhe janë përgjegjës për përmbushjen e detyrimeve financiare që rrjedhin nga urdhrat e transfertave brenda këtij sistemi: 
i. një institucion krediti sipas përcaktimeve të legjislacionit për institucionet e kreditit në Republikën e Shqipërisë; 
ii. një subjekt që kryen veprimtari bankare ose financiare, përfshirë shërbime pagesash, ushtrimi i veprimtarisë të të cilit bëhet me ligj të veçantë, i ndryshëm nga legjislacioni për institucionet e kreditit.
iii. Bankën e Shqipërisë dhe banka qendrore të huaja;
iv. shoqëri komisionere, veprimtaria e së cilës rregullohet sipas legjislacionit për tregjet e kapitalit; 
v. autoritetet publike dhe ndërmarrje, detyrimet e të cilëve janë të garantuara me fonde publike; ose
vi. institucione krediti ose shoqëri komisionere të huaja, të rregulluara në mënyrë të ngjashme me institucionet në shkronjat “i” dhe “iv”, 
b) subjektet e mëposhtme, të cilët marrin pjesë në një sistem, veprimtaria e të cilit konsiston në ekzekutimin e urdhër-transfertave sipas përcaktimeve të pikës 34, shkronja “a” të këtij neni, dhe të cilët janë përgjegjës për përmbushjen e detyrimeve financiare që rrjedhin nga këto urdhër-transferta brenda këtij sistemi:
i. një institucion pagesash i rregulluar sipas ligjit “Për shërbimet e pagesave”, me përjashtim të personit fizik ose juridik që përfiton nga përjashtimet sipas nenit 27 ose 28 të atij ligji; ose
ii. një institucion i parasë elektronike i rregulluar sipas ligjit “Për shërbimet e pagesave”, me përjashtim të personit juridik që përfiton nga përjashtimet sipas nenit 28/8 të atij ligji. 

Për qëllime të këtij ligji, Banka e Shqipërisë mund të konsiderojë “institucion” edhe një subjekt që merr pjesë në një sistem të rregulluar nga ky ligj dhe që ekzekuton vetëm urdhra-transferte sipas përcaktimeve të pikës 34, shkronja “b” e këtij neni, si dhe ekzekuton pagesat që rezultojnë nga këto urdhra, i cili ka përgjegjësi për shlyerjen e detyrimeve financiare që rrjedhin nga urdhrat e transfertave brenda këtij sistemi, me kusht që të paktën tre pjesëmarrës të këtij sistemi të përfshihen në kategoritë e mësipërme dhe që një vendim i tillë të jetë i garantuar për shkak të rrezikut sistemik.

9. “Instrument pagese” ka të njëjtin kuptim sipas legjislacionit për shërbimet e pagesave;
10. “Instrumente financiare” janë:
a) aksionet vendase ose të huaja dhe tituj të tjerë të ngjashëm me aksionet;
b) obligacionet dhe format e tjera të instrumenteve të borxhit, nëse këto janë të negociueshme në tregun e kapitalit;
c) çdo produkt tjetër financiar i tregtueshëm në tregun e kapitalit dhe që jep të drejtën për të fituar aksione, obligacione ose tituj të tjerë financiarë me anë të nënshkrimit, blerjes ose shkëmbimit ose që krijon të drejtën për shlyerje në para, me përjashtim të instrumenteve të pagesës; 
d) kuotat në sipërmarrjet e investimeve kolektive;
e) instrumentet e tregut të parasë;
f) metalet e çmuara të kredituara në një llogari; dhe
g) pretendimet ose të drejtat që rrjedhin nga instrumentet e parashikuara në shkronjat “a” deri në “f” të kësaj pike.
11. “Kolateral” (“collateral security”) është çdo aktiv i realizueshëm, përfshirë, pa kufizim, kolateralin financiar sipas përcaktimeve të këtij ligji, i dhënë në formë pengu, përfshirë paratë (cash) e dhëna në formë pengu, një marrëveshjeje riblerjeje ose marrëveshjeje të ngjashme, apo në formë tjetër, me qëllim garantimin e të drejtave dhe detyrimeve që mund të lindin në lidhje me pjesëmarrjen në një sistem ose që jepet në favor të bankave qendrore ose Bankës Qendrore Evropiane;
12. “Kolateral ekuivalent” nënkupton:
a) në lidhje me paratë (cash), pagesën e të njëjtës shumë dhe në të njëjtën monedhë;
b) në lidhje me instrumentet financiare, instrumente financiare të të njëjtit emetues ose debitor, që bëjnë pjesë në të njëjtin emetim ose klasë dhe që kanë të njëjtën vlerë nominale, monedhë dhe karakteristika ose, aktive të tjera kur marrëveshja e kolateralit financiar parashikon transferimin e aktiveve të tjera pas ndodhjes së çdo ngjarjeje që lidhet me ose ndikon instrumentet financiare të dhëna si kolateral financiar. 
13. Kompensim” (“set-off”) është shuarja e plotë ose e pjesshme e një detyrimi financiar nëpërmjet përllogaritjes së tij kundrejt një pretendimi financiar përkatës që ekziston ndërmjet palëve;
14. “Kundërparti qendrore” (CCP) ka të njëjtin kuptim sipas legjislacionit “Për tregjet e kapitalit”, i cili transpozon rregulloren (BE) Nr. 648/2012 deri në anëtarësimin e Shqipërisë, dhe pas anëtarësimit sipas nenit  2, pika 1 të  rregullores (BE) Nr. 648/2012; 
15. “Llogaria përkatëse” është regjistri apo llogaria, ku regjistrohet kolaterali në formën e titujve të dematerializuar, subjekt i një marrëveshjeje kolaterali financiar, duke iu vënë në dispozicion marrësit të kolateralit. Ky regjistër apo llogari mund të mbahet edhe nga marrësi i kolateralit. 
16. “Llogari shlyerje” është një llogari pranë Bankës së Shqipërisë, pranë një agjenti shlyerës ose pranë një kundërpartie qendrore, e përdorur për të mbajtur para (cash) ose tituj dhe që shërben për të shlyer transaksionet ndërmjet pjesëmarrësve në një sistem;
17. “Marrës kolaterali” është personi juridik që përfiton kolateralin financiar nëpërmjet një marrëveshjeje për transferimin e pronësisë së titullit, ose një pengmarrës;
18. “Marrëveshje kolaterali financiar” është një marrëveshje me transferim të titullit të pronësisë ose një marrëveshje me vendosje pengu, e rregulluar ose jo nga një marrëveshje kuadër ose nga një marrëveshje tjetër që përmban kushte të përgjithshme kontraktore, dhe që ka si objekt kolateralin financiar për të garantuar përmbushjen e një detyrimi financiar;
19. “Marrëveshje kolaterali financiar me transferim të titullit të pronësisë” është një marrëveshje, përfshirë marrëveshjen repo, sipas së cilës dhënësi i kolateralit transferon pronësinë e plotë, ose të drejta të plota, mbi kolateralin financiar tek marrësi i kolateralit, për të garantuar ose mbuluar përmbushjen e detyrimeve financiare përkatëse;
20. “Marrëveshje kolaterali financiar me vendosje pengu” është një marrëveshje sipas së cilës dhënësi i kolateralit i jep kolateral financiar marrësit të kolateralit për të garantuar përmbushjen e një detyrimi financiar, dhe pronësia e plotë ose me të drejta kontrolluese, ose të drejtat e plota mbi kolateralin financiar mbeten tek dhënësi i kolateralit edhe pas vendosjes së tij si peng;
21. “Netim” (“netting”) është llogaritja dhe konvertimi i pretendimeve dhe detyrimeve të ndërsjellta ndërmjet palëve në një shumë të vetme neto të pagueshme nga njëra palë tek tjetra; 
22. “Nënpjesëmarrës” është një institucion financiar, një kundërparti qendrore, një agjent shlyerës, një shtëpi klerimi ose një operator sistemi, i cili ka marrëdhënie kontraktore me një pjesëmarrës në një sistem që ekzekuton urdhër-transfertat, duke mundësuar nënpjesëmarrësin të transferojë urdhrat nëpërmjet sistemit. Nënpjesëmarrësi konsiderohet i tillë vetëm nëse është i identifikuar dhe i njohur nga operatori i sistemit në përputhje me rregullat e sistemit;
23. “Operator i sistemit” është personi juridik që, i vetëm ose në bashkëpunim me persona të tjerë juridikë, është përgjegjës për të operuar një sistem. Një operator sistemi mund të veprojë gjithashtu si agjent shlyerjeje, kundërparti qendrore ose shtëpi klerimi;
24. “Para“(“Cash”) janë paratë e kredituara në një llogari në çfarëdolloj valute ose pretendime të ngjashme monetare të ripagueshme, të tilla si depozitat monetare;
25. “Pjesëmarrës” është një institucion, një kundërparti qendrore, një agjent shlyerës, një shtëpi klerimi, një operator sistemi ose një anëtar klerimi i një kundërpartie qendrore i licencuar në përputhje me legjislacionin për tregjet e kapitalit; 
26. “Pretendime kreditore” (“credit claims”) janë pretendimet që rrjedhin nga një marrëveshje sipas së cilës një institucion krediti, përfshirë institucione që kryejnë veprimtari bankare e financiare, ushtrimi i veprimtarisë të të cilave bëhet me ligj të veçantë, i ndryshëm nga legjislacioni për institucionet e kreditit, jep kredi; 
27. “Procedura për paaftësi paguese” është çdo procedurë falimentimi, likuidimi, riorganizimi, e përcaktuar në ligjet e Republikës së Shqipërisë apo të ndonjë vendi tjetër, e cila kryhet me ndërhyrjen e autoriteteve administrative ose gjyqësore, dhe që ka si pasojë, ndër të tjera, pezullimin e, ose vendosjen e kufizimeve mbi, transfertat apo pagesat, pezullimin e masave të ekzekutimit ose zhvlerësimin e pretendimeve. Për efekt të këtij ligji, masat e ndërhyrjes ndërhyrjes së hershme, të rimëkëmbjes dhe ndërhyrjes së jashtëzakonshme trajtohen në përputhje me legjislacionin për rimëkëmbjen dhe ndërhyrjen e jashtëzakonshme në banka dhe nuk konsiderohen, vetëm për shkak të marrjes së tyre, si procedura për paaftësi paguese, për sa kohë vijon përmbushja e detyrimeve thelbësore përkatëse.
28. “Shërbimet e pagesave” ka të njëjtin kuptim sipas legjislacionit për shërbimet e pagesave;
29. "Sisteme ndërvepruese" nënkupton dy ose më shumë sisteme, operatorët e sistemit të të cilave kanë hyrë në një marrëveshje me njëri-tjetrin që përfshin ekzekutimin e urdhër-transfertave ndërmjet sistemeve;
30. “Sistemi” është një marrëveshje formale ndërmjet tre ose më shumë pjesëmarrësve, me rregulla të përbashkëta dhe procedura të standardizuara për klerimin, netimin dhe shlyerjen e urdhër-transfertave, i njohur (“designated”) sipas nenit 17 të këtij ligji. 
31.  “Situatë ekzekutimi” (“enforcement event”) është ngjarja e mos përmbushjes së detyrimit ose çdo situatë tjetër e ngjashme e rënë dakord ndërmjet palëve, me ndodhjen e së cilës, sipas kushteve të marrëveshjes së kolateralit financiar ose në bazë të ligjit, marrësi i kolateralit ka të drejtë të realizojë ose përvetësojë kolateralin financiar, ose të zbatojë dispozitën e netimit përfundimtar;
32. “Shtëpi klerimi” është personi juridik që bën llogaritjen dhe krijimin e pozicioneve neto të një institucioni, një kundërparti qendrore dhe/ose agjentë shlyerës; 
33. “Tituj” janë instrumentet financiare sipas përcaktimeve të legjislacionit për tregjet e kapitalit;
34. “Urdhër-transferta” është:
a) një udhëzim nga një pjesëmarrës për të vënë në dispozicion të një përfituesi një shumë parash, me anë të regjistrimit në llogari apo transferimit elektronik në llogarinë pranë një banke, një banke qendrore ose një agjenti shlyerës, ose çdo udhëzim që përcakton marrjen përsipër ose kryerjen e një detyrimi për të paguar sipas rregullave të sistemit; ose 
b) një udhëzim nga një pjesëmarrës për të transferuar titullin e pronësisë, ose të drejta të tjera mbi instrumentin financiar, nëpërmjet regjistrimit në llogaritë e një regjistri ose në ndonjë mënyre tjetër; 
35. “Zëvendësimi elektronik i instrumentit (“Truncation”) është zëvendësimi i një çeku, kambiali, ose letre premtimi origjinal, me një instrument tjetër, ose me një marrëveshje, që ka informacionin e instrumentit fillestar, me ose pa dorëzimin e instrumentit origjinal. 


KREU II
RREGULLIMI DHE MBIKËQYRJA E SISTEMEVE

[bookmark: _Toc234319539]
[bookmark: _Toc234319540]Licencimi ose miratimi 

1. Sistemet në Shqipëri operohen vetëm nga persona juridikë të licencuar ose të miratuar nga Banka e Shqipërisë.  
2. Në rastin e kërkesës për operim sistemi pagese nga persona juridikë, të cilët janë licencuar sipas legjislacionit bankar/për institucionet e kreditit, dhe/ose legjislacionit për shërbimet e pagesave, Banka e Shqipërisë jep vetëm miratim.
3. Në rastin e licencimit të sistemit të shlyerjes së titujve, të shtëpisë së klerimit të titujve, depozitarit qendror të titujve, dhe të kundërpartisë qendrore, Banka e Shqipërisë bashkëpunon me Autoritetin e Mbikëqyrjes Financiare për licencimin e këtyre subjekteve. Banka e Shqipërisë dhe Autoriteti i Mbikëqyrjes Financiare bazuar në legjislacionin për tregjet e kapitalit dhe nevojën për mbrojtje të sistemeve të njohura sipas nenit 17, me marrëveshje dypalëshe, përcaktojnë rolin e secilit institucion në licencimin e sistemit të shlyerjes së titujve, shtëpisë të klerimit të titujve, depozitarit qendror të titujve dhe të kundërpartisë qendrore.
4. Banka e Shqipërisë, me vendim të Këshillit, përcakton kriteret dhe procedurat e nevojshme për licencimin dhe miratimin e sistemeve që operojnë në Shqipëri. 

[bookmark: _Toc234319541]
[bookmark: _Toc234319542]Shfuqizimi ose pezullimi 

1. Banka e Shqipërisë mund të shfuqizojë ose pezullojë licencën apo miratimin e një sistemi, të licencuar ose miratuar prej saj, nëse në opinionin e saj:
a) operatori i sistemit nuk ka filluar aktivitetin brenda 12 muajve nga data në të cilën është dhënë licenca ose miratimi;
b) operatori i sistemit ka pushuar së ushtruari veprimtarinë e tij për një periudhë më të gjatë se 1 muaj;
c) operatori i sistemit ka marrë licencën ose miratimin për sistemin përmes deklaratave të rreme apo rrugëve të tjera të parregullta;
d) operatori i sistemit nuk përmbush më një ose më shumë nga kriteret e aplikueshme për licencimin ose miratimin;  
e) operatori i sistemit përfshihet në procedurë për paaftësi paguese;
f) sistemi kërcënon stabilitetin e sistemit financiar në Shqipëri; 
g) sistemi nuk është më në interes të publikut ose në interes të pjesëmarrësve.
2.  Menjëherë pas marrjes së vendimit për të shfuqizuar ose pezulluar licencën ose miratimin, Banka e Shqipërisë njofton operatorin përkatës dhe publikon njoftimin.

[bookmark: _Toc234319543]
[bookmark: _Toc234319544]Rregullimi dhe mbikëqyrja (“oversight”)

1. Banka e Shqipërisë rregullon dhe mbikëqyr sistemet e licencuara ose të miratuara nëpërmjet akteve nënligjore, të miratuara nga Këshilli. 
2. Banka e Shqipërisë mund të vendosë standarde dhe kërkesa të tjera shtesë mbi operatorët, sistemet, pjesëmarrësit dhe nënpjesëmarrësit.
3. Banka e Shqipërisë dhe Autoriteti i Mbikëqyrjes Financiare, bazuar në legjislacionin për tregjet e kapitalit dhe nevojën për mbrojtje të sistemeve të njohura sipas nenit 17 të këtij ligji, me marrëveshje dypalëshe, përcaktojnë rolin e secilit institucion, në lidhje me rregullimin dhe mbikëqyrjen e sistemit të shlyerjes së titujve, shtëpisë së klerimit të titujve, depozitarit qendror të titujve dhe të kundërpartisë qendrore.

[bookmark: _Toc234319545]
[bookmark: _Toc234319546]Kompetenca inspektuese e Bankës së Shqipërisë

1.  Me qëllim që të sigurohet dhe të kontrollohet zbatimi i këtij ligji dhe akteve nënligjore të nxjerra në zbatim të tij, punonjës të Bankës së Shqipërisë, si dhe persona të tjerë të kualifikuar, të emëruar prej saj, mund të vizitojnë zyrat e sistemeve, operatorët, pjesëmarrësit dhe nënpjesëmarrësit, për të kontrolluar llogaritë, regjistrat, dokumentet dhe shkresa të tjera, për të marrë informacion dhe të dhëna prej tyre, si dhe të ndërmarrin veprime të tjera që Banka e Shqipërisë i vlerëson të nevojshme apo të dobishme.
2.  Operatorët, pjesëmarrësit dhe nënpjesëmarrësit vënë në dispozicion të Bankës së Shqipërisë llogaritë, regjistrat, dokumente dhe të shkresa të tjera të kërkuara nga ligji dhe nga aktet nënligjore të nxjerra në zbatim të tij, ose çdo lloj informacioni dhe të dhëne shtesë, të cilat Banka e Shqipërisë i vlerëson të nevojshme apo të dobishme. 

[bookmark: _Toc234319547]
[bookmark: _Toc234319548]Kompetenca vendimmarrëse të Bankës së Shqipërisë

Në përputhje me Ligjin për Bankën e Shqipërisë, me ligjet e tjera të fushës dhe aktet e tjera nënligjore, Banka e Shqipërisë mund të nxjerrë urdhra, udhëzime dhe vendime, nëpërmjet të cilave u kërkon sistemeve, operatorëve, pjesëmarrësve dhe nënpjesëmarrësve për të vepruar, ose për të mos vepruar, në çfarëdolloj mënyre që, Banka e Shqipërisë e vlerëson të nevojshme ose të këshillueshme.

[bookmark: _Toc234319549]
[bookmark: _Toc234319550]Masa ndëshkimore

1. Banka e Shqipërisë, në rast shkeljeje të dispozitave të këtij ligji dhe të akteve nënligjore të tij nga operatorët, pjesëmarrësit apo nënpjesëmarrësit, merr masa mbikëqyrëse ose  masa parandaluese, si dhe urdhëron ndërprerjen e veprimeve në kundërvajtje dhe ndreqjen e pasojave që kanë rrjedhur prej tyre.
2. Banka e Shqipërisë me akt nënligjor përcakton kushtet dhe metodat për marrjen e masave të përcaktuara në pikën 1.

[bookmark: _Toc234319551]
[bookmark: _Toc234319552]Sanksione administrative

1. Krahas masave ndëshkimore të përcaktuara në nenin 11, pika 1, në rast të shkeljeve të dispozitave të këtij ligji, Banka e Shqipërisë ka të drejtë të vendosë gjoba kundrejt operatorëve të sistemit.
2. Banka e Shqipërisë gjobit operatorin me 500 000 (pesëqind mijë) deri në 3 000 000 (tre milionë) Lekë kur konstaton se ai:
a) vepron në kundërshtim me nenin 6, pika 1;
b) vepron në kundërshtim me nenin 9, pika 2;
c) pengon Bankën e Shqipërisë të kryejë inspektimet sipas nenit 9, pika 1;
d) nuk zbaton masat ndëshkimore të përcaktuara nga Banka e Shqipërisë sipas nenit 11; 
e) vepron në kundërshtim me kërkesat që mund të përcaktojë Banka e Shqipërisë në zbatim të nenit 14; 
f) shkel detyrime të tjera të vendosura me këtë ligj.
3. Kur shkeljet e përcaktuara në shkronjat “b“ deri në “f“ të pikës 2 përsëriten ose gjoba nuk paguhet brenda afatit dhe, sipas procedurës të përcaktuar në ligjin “Për kundërvajtjet administrative“, Banka e Shqipërisë vendos dyfishimin e gjobës dhe mund të:
a) pezullojë licencën e sistemit deri në 6 muaj; 
b) revokojë licencën e sistemit.
4. Gjobat e vendosura sipas këtij neni, arkëtohen për llogari të Bankës së Shqipërisë.
5. Çdo operator, që cënohet nga një akt administrativ i Bankës së Shqipërisë ka të drejtë të kërkojë shfuqizimin ose ndryshimin e këtij akti nga Guvernatori i Bankës së Shqipërisë brenda 15 ditëve nga data kur ankuesi ka marrë njoftim për aktin ose nga data e publikimit të tij.
[bookmark: _Toc234319553]
[bookmark: _Toc234319554]Lista e sistemeve 

1. Banka e Shqipërisë publikon dhe administron listën e sistemeve dhe operatorëve të sistemeve të licencuar ose miratuar, që mbikëqyren prej saj. 
2. Lista e sistemeve përditësohet pas çdo ndryshimi që ndodh sipas nenit 6, pika 2 dhe 3 dhe nenit 7 të ligjit. 

[bookmark: _Toc234319555]
[bookmark: _Toc234319556]Rregullimi dhe mbikëqyrja e shërbimeve dhe e instrumenteve të pagesave

1. Banka e Shqipërisë mund të rregullojë dhe të mbikëqyrë përdorimin e instrumenteve të pagesave dhe ofrimin e shërbimeve të pagesave si pjesë e sistemit kombëtar të pagesave, me qëllim që të garantojë sigurinë, mirëfunksionimin dhe eficencën e tyre.
2. Dispozitat e ligjit zbatohen edhe për aspekte të rregullimit dhe mbikëqyrjes së instrumenteve të pagesave, aty ku është e përshtatshme.


KREU III
MBROJTJA E SISTEMEVE

[bookmark: _Toc234319557]
[bookmark: _Toc234319558]Fusha e zbatimit 

Dispozitat e këtij kreu zbatohen për:
a) çdo sistem të përcaktuar sipas nenit 5, pika 30 dhe nenit 17 të ligjit, dhe që operon në çdo monedhë, në Lekë, Euro, ose në disa monedha që sistemi i konverton kundrejt njëra-tjetrës, dhe që rregullohet nga legjislacioni shqiptar ose, kur është e zbatueshme, pas anëtarësimit të Republikës së Shqipërisë në Bashkimin Evropian, nga legjislacioni i një shteti anëtar të Bashkimit Evropian;
b) çdo pjesëmarrës në një sistem të tillë;
c) çdo kolateral të ofruar në lidhje me:
i. pjesëmarrjen në një sistem; ose 
ii. operacionet e Bankës së Shqipërisë, dhe pas anëtarësimit të Republikës së Shqipërisë, operacionet e bankave qendrore të shteteve anëtare të Bashkimit Evropian, përfshirë Bankën Qendrore Evropiane në ushtrimin e funksioneve të tyre si banka qendrore.

[bookmark: _Toc234319559]
[bookmark: _Toc234319560]Pjesëmarrësit në sisteme

1. Në përputhje me rregullat e sistemit, pjesëmarrësi sipas përkufizimit të nenit 5, pika 25, të këtij ligji, mund të veprojë edhe si kundërparti qendrore, si agjent shlyerës ose si shtëpi klerimi, ose të kryejë një pjesë ose të gjitha këto detyra. 
2. Banka e Shqipërisë për qëllimet e këtij ligji, mund të konsiderojë një nënpjesëmarrës si pjesëmarrës kur kjo është e justifikueshme në bazë të rrezikut sistemik. Megjithatë, në këtë rast, nuk do të kufizohet përgjegjësia e pjesëmarrësit përmes të cilit nënpjesëmarrësi kalon urdhër-transfertat në sistem.

[bookmark: _Toc234319561]
[bookmark: _Toc234319562]Sistemet e njohura me finalitet shlyerje 

1.  Sistem është një marrëveshje formale:
a) ndërmjet tre ose më shumë pjesëmarrësve, përjashtuar operatorin e vetë sistemit, agjentin shlyerës, kundërpartinë qendrore, shtëpinë e klerimit ose nënpjesëmarrësin, me rregulla të përbashkëta dhe marrëveshje të standardizuara për klerimin, nëpërmjet kundërpartisë qendrore ose pa atë, ose ekzekutimin e urdhër-transfertave ndërmjet pjesëmarrësve;
b) të rregulluar nga legjislacioni shqiptar ose, kur është e zbatueshme, pas anëtarësimit të Republikës së Shqipërisë në Bashkimin Evropian, nga legjislacioni i një shteti anëtar të Bashkimit Evropian, i zgjedhur nga pjesëmarrësit, me kusht që të paktën njëri prej pjesëmarrësve të ketë selinë qendrore në atë shtet;
c) i njohur si i tillë nga Banka e Shqipërisë dhe/ose Autoriteti i Mbikëqyrjes Financiare dhe, pas anëtarësimit të Republikës së Shqipërisë në Bashkimin Evropian, të njoftuar pranë Autoritetit Evropian të Titujve dhe Tregjeve (ESMA). Banka e Shqipërisë dhe Autoriteti i Mbikëqyrjes Financiare, njoftojnë Komisionin Evropian dhe Autoritetin Evropian për Titujt dhe Tregjet (ESMA) për sistemet e njohura në përputhje me legjislacionin e Bashkimit Evropian.
2.  Në zbatim të pikës 1, Banka e Shqipërisë është autoriteti përgjegjës për njohjen  e sistemeve të pagesave. Autoriteti i Mbikëqyrjes Financiare në bashkëpunim me Bankën e Shqipërisë është autoriteti përgjegjës për njohjen  e sistemeve të shlyerjes së titujve, depozitarëve qendrorë të titujve, kundërpalëve qendrore dhe shtëpive të klerimit të titujve. Kur infrastruktura ushtron funksione që bien brenda kompetencës së të dy autoriteteve, njohja (“designation”) kryhet në bazë të një procedure të përbashkët të përcaktuar me marrëveshje.
3. Një sistem konsiderohet i njohur vetëm pasi Banka e Shqipërisë dhe/ose Autoriteti i Mbikëqyrjes Financiare verifikon që sistemi përmbush kërkesat e këtij ligji dhe të akteve nënligjore të nxjerra në zbatim të tij.
4.  Banka e Shqipërisë dhe/ose Autoriteti i Mbikëqyrjes Financiare mund të njohë si sistem edhe një marrëveshje formale që ekzekuton urdhër-transferta, sipas përkufizimit në nenin 5, pika 34, shkronja “b” e këtij ligji, dhe, në masë të kufizuar, urdhra që lidhen me instrumente të tjera financiare, kur një përcaktim i tillë justifikohet nga rreziku sistemik.
5. Banka e Shqipërisë dhe/ose Autoriteti i Mbikëqyrjes Financiare mund të njohë si sistem, rast pas rasti, një marrëveshje formale ndërmjet dy pjesëmarrësve, kur kjo konsiderohet e justifikuar për shkak të rrezikut sistemik.
6. Marrëveshja për lidhjen ndërmjet sistemeve ndërvepruese nuk përbën në vetvete sistem.

[bookmark: _Toc234319563]
[bookmark: _Toc234319564]Parimi i finalitetit, urdhër-transferta dhe netimi 

1.   Urdhër-transfertat dhe netimi janë të vlefshme, ligjërisht të ekzekutueshme dhe të detyrueshme ndaj palëve të treta, edhe në rast të hapjes së procedurës për paaftësi paguese ndaj një pjesëmarrësi, me kusht që urdhër-transfertat të kenë hyrë në sistem përpara çastit të hapjes së kësaj procedure sipas nenit 20, pika 1 e këtij ligji.
2.   Çasti i hyrjes së urdhër-transfertës në sistem përcaktohet në mënyrë të qartë nga rregullat e sistemit.
3.   Në rastin e sistemeve ndërvepruese, secili sistem përcakton çastin e hyrjes së urdhër-transfertës në sistem në rregullat e veta, duke siguruar koordinimin e këtyre rregullave për aq sa është e mundur. Rregullat e një sistemi për çastin e hyrjes së urdhër-transfertës nuk preken nga rregullat e sistemeve të tjera me të cilat ai është ndërveprues, me përjashtim të rasteve kur parashikohet shprehimisht ndryshe nga rregullat e të gjitha sistemeve ndërvepruese të përfshira.
4.   Parashikimi i pikës 1 zbatohet edhe kur procedura për paaftësi paguese hapet ndaj një pjesëmarrësi (në sistemin përkatës ose në një sistem ndërveprues) ose ndaj operatorit të sistemit të një sistemi ndërveprues që nuk është pjesëmarrës.
5.   Urdhër-transfertat që hyjnë në sistem pas çastit të hapjes së procedurës për paaftësi paguese dhe që ekzekutohen gjatë ditës së punës në të cilën është hapur kjo procedurë, janë të vlefshme, ligjërisht të ekzekutueshme dhe të detyrueshme ndaj palëve të treta vetëm nëse operatori i sistemit provon se, në çastin kur këto urdhër-transferta u bënë të parevokueshme, ai nuk kishte dijeni dhe as nuk duhej të kishte dijeni për hapjen e procedurës.
6.    Asnjë ligj, akt nënligjor, rregull, praktikë apo dispozitë tjetër që rregullon pavlefshmërinë, anulimin ose kundërshtimin e kontratave dhe veprimeve juridike, të kryera përpara çastit të hapjes së procedurës për paaftësi paguese, nuk sjell prishjen e netimit.

[bookmark: _Toc234319565]
[bookmark: _Toc234319566]Parevokueshmëria e urdhër-transfertës

1.  Urdhër-transferta e futur në sistem nuk mund të revokohet nga një pjesëmarrës i sistemit, apo nga cilado palë e tretë, duke filluar nga çasti i përcaktuar si çasti i parevokueshmërisë në rregullat e këtij sistemi.
2.  Në rastin e sistemeve ndërvepruese, secili sistem përcakton çastin e parevokueshmërisë së urdhër-transfertës në sistem në rregullat e veta, duke siguruar koordinimin e këtyre rregullave, për aq sa është e mundur. Rregullat e një sistemi për çastin e parevokueshmërisë së urdhër-transfertës nuk preken nga rregullat e sistemeve të tjera me të cilat ai është ndërveprues, me përjashtim të rasteve kur parashikohet shprehimisht ndryshe nga rregullat e të gjitha sistemeve ndërvepruese të përfshira.

[bookmark: _Toc234319567]
[bookmark: _Toc234319568]Çasti i hapjes së procedurës për paaftësi paguese dhe njoftimet përkatëse

1. Për qëllime të këtij ligji, çasti i hapjes së procedurës për paaftësi paguese, është çasti në të cilin operatori i sistemit, merr njoftim nga kancelari i gjykatës ose nga Banka e Shqipërisë në cilësinë e autoritetit përgjegjës, për vendimin e hapjes së procedurës së paaftësisë paguese.
2. Kancelari i gjykatës i njofton menjëherë vendimin e hapjes së procedurës së paaftësisë paguese edhe Bankës së Shqipërisë dhe Autoritetit të Mbikëqyrjes Financiare.
3. Banka e Shqipërisë dhe, sipas rastit, Autoriteti i Mbikëqyrjes Financiare, njoftojnë menjëherë, operatorët e sistemeve të licencuara ose të miratuara prej saj, si dhe pjesëmarrësit e sistemeve që operon vetë, për hapjen e procedurës për paaftësi paguese.
4. Në rast se Banka e Shqipërisë ose Autoriteti i Mbikëqyrjes Financiare njoftohet nga autoritetet e huaja se ka filluar procedura për paaftësi paguese ndaj një pjesëmarrësi ose operatori të huaj, ato informojnë menjëherë operatorët e sistemeve në Shqipëri.
5. Në çdo rast të hapjes së procedurës për paaftësi paguese sipas këtij neni, Banka e Shqipërisë dhe/ose Autoriteti i Mbikëqyrjes Financiare, pas anëtarësimit të Republikës së Shqipërisë në Bashkimin Evropian, njofton menjëherë Bordin Evropian të Rrezikut Sistemik (ESRB), shtetet e tjera anëtare dhe Autoritetin Evropian për Titujt dhe Tregjet (ESMA). 

[bookmark: _Toc234319569]
[bookmark: _Toc234319570]Efekti jo prapaveprues i procedurës për paaftësi paguese mbi pjesëmarrjen në sistem

1. Hapja e procedurës për paaftësi paguese ndaj një pjesëmarrësi nuk cenon të drejtat dhe detyrimet që kanë lindur përpara çastit të hapjes së kësaj procedure dhe që rrjedhin nga, ose lidhen me, pjesëmarrjen e këtij pjesëmarrësi në sistem, sipas rregullave të sistemit dhe këtij ligji.
2. Janë të vlefshme, të ekzekutueshme dhe të detyrueshme ndaj çdo pale të tretë, dhe nuk mund të revokohen, anulohen apo kundërshtohen në çfarëdo mënyre tjetër:  
a) urdhër-transferta, pagesa e parasë dhe transferta e instrumenteve financiare që rezulton nga e tillë urdhër transfertë, në rastet kur ajo ka hyrë në sistem, në përputhje me rregullat e tij, përpara çastit të hapjes së procedurës për paaftësi paguese, pavarësisht nëse ajo është shlyer përpara, ose pas çastit të hapjes së procedurës për paaftësi paguese; dhe
b) netimi i urdhër-transfertave dhe i pretendimeve dhe detyrimeve që rezultojnë nga të tilla urdhër-transferta, në rastet kur ato kanë hyrë në sistem, në përputhje me rregullat e tij, përpara çastit të hapjes së procedurës për paaftësi paguese, pavarësisht nëse netimi është kryer përpara, ose pas çastit të hapjes së procedurës për paaftësi paguese.
3. Pika 1 e këtij neni zbatohet dhe në lidhje me të drejtat dhe detyrimet e një pjesëmarrësi në një sistem të ndërveprueshëm, ose të një operatori të një sistemi të ndërveprueshëm, i cili nuk është pjesëmarrës.
4. Pavarësisht hapjes së procedurës për paaftësi paguese ndaj një pjesëmarrësi në një sistem, operatori ose agjenti shlyerës i një sistemi, nëse i lejohet në bazë të dispozitave kontraktuale të zbatueshme, mund:
a) të përdorë paranë dhe instrumentet financiare të disponueshme në llogarinë shlyerëse të pjesëmarrësit për të shlyer urdhër-transfertat e mbetura pezull, si dhe çdo balancë neto debitore që pjesëmarrësi mund t’i detyrohet pas netimit, duke lejuar kështu shlyerjen përfundimtare të urdhër-transfertave të futura në sistem përpara momentit të hapjes së procedurës së paaftësisë paguese dhe të detyrimeve që rrjedhin nga netimi i tyre; 
b) të ofrojë linjë kredie për pjesëmarrësin dhe të realizojë çdo kolateral të ofruar, me qëllim garantimin e linjës së kredisë. Realizimi i kolateralit kryhet pa nevojën e miratimit paraprak gjyqësor, pa formalitete shtesë dhe pa penguar karakterin përfundimtar të shlyerjes, në përputhje me rregullat e sistemit. 

[bookmark: _Toc234319571]
[bookmark: _Toc234319572]Efektet e ndërhyrjes së jashtëzakonshme

1. Masat e ndërhyrjes së jashtëzakonshme të marra nga autoriteti përgjegjës, Banka e Shqipërisë, nuk cenojnë vlefshmërinë dhe ekzekutueshmërinë e urdhër-transfertave, netimit dhe shlyerjes që janë kryer në përputhje me rregullat e sistemit dhe në përputhje me dispozitat e këtij ligji për finalitetin e shlyerjes. 
2. Kjo dispozitë nuk kufizon ushtrimin e kompetencave të ndërhyrjes së jashtëzakonshme ndaj të drejtave, aktiveve ose detyrimeve të tjera, për aq sa ushtrimi i tyre është në përputhje me legjislacionin për rimëkëmbjen dhe ndërhyrjen e jashtëzakonshme dhe nuk bie ndesh me mbrojtjen e finalitetit të shlyerjes

[bookmark: _Toc234319573]
[bookmark: _Toc234319574]Mbrojtja e të drejtave të kolateralit në sistemet e pagesave dhe operacionet e bankave qendrore 

1. Të drejtat e një operatori sistemi ose të një pjesëmarrësi mbi kolateralin e dhënë në lidhje me një sistem ose me një sistem ndërveprues, si dhe të drejtat e Bankës së Shqipërisë dhe, pas anëtarësimit të Republikës së Shqipërisë në Bashkimin Evropian, ato të bankave qendrore të shteteve anëtare dhe të Bankës Qendrore Evropiane mbi kolateralin e dhënë në kuadër të operacioneve të kryera në cilësinë e tyre si banka qendrore, nuk cenohen nga procedurat e paaftësisë paguese ndaj: 
a) një pjesëmarrësi në sistemin përkatës ose në sisteme ndërvepruese;
b) një operatori të një sistemi ndërveprues që nuk është pjesëmarrës;
c) një kundërpale të Bankës së Shqipërisë ose, pas anëtarësimit të Republikës së Shqipërisë në Bashkimin Evropian, të bankave qendrore të shteteve anëtare apo të Bankës Qendrore Evropiane; ose
d) çdo pale të tretë që ka dhënë kolateralin.
Kolaterali mund të realizohet për përmbushjen e detyrimeve që garantohen prej tij.
2. Kur një operator sistemi i jep kolateral një operatori tjetër sistemi në lidhje me një sistem ndërveprues, të drejtat e operatorit që ka dhënë kolateralin nuk cenohen nga procedurat e paaftësisë paguese ndaj operatorit marrës.
3. Kur titujt, përfshirë të drejtat mbi titujt, vendosen si kolateral për pjesëmarrësit, operatorët e sistemeve ose Bankën e Shqipërisë, ose pas anëtarësimit të Republikës së Shqipërisë në Bashkimin Evropian, për bankat qendrore të shteteve anëtare apo Bankën Qendrore Evropiane, sipas pikës 1 të këtij neni, dhe e drejta e tyre ose e çdo personi të emëruar, agjenti ose pale të tretë që vepron në emër të tyre, në lidhje me këto tituj, është regjistruar ligjërisht në një regjistër, llogari ose sistem depozitimi të qendërzuar të vendosur në një shtet anëtar, përcaktimi i të drejtave të këtyre subjekteve si mbajtës të kolateralit në lidhje me këto tituj do të rregullohet nga ligji i atij shteti.
4. Dispozitat e këtij neni zbatohen pa cenuar kompetencat dhe garancitë e posaçme të parashikuara në legjislacionin për rimëkëmbjen dhe ndërhyrjen e jashtëzakonshme në banka, për aq sa këto kompetenca ushtrohen në përputhje me mbrojtjen e finalitetit të shlyerjes, netimit dhe kolateralit të dhënë në lidhje me sistemet.
 

[bookmark: _Toc234319575]
[bookmark: _Toc234319576]Mbrojtja e llogarisë së shlyerjes

Balanca e  parasë dhe e instrumenteve financiare të kredituara në një llogari shlyerje nuk janë objekt i masave të sekuestrimit ose procedurave të ekzekutimit të detyrueshëm nga asnjë palë e tretë, me përjashtim të rastit kur masa ose procedura përkatëse iniciohet nga operatori ose agjenti shlyerës i sistemit.

[bookmark: _Toc234319577]
[bookmark: _Toc234319578]Njoftimet e sistemeve të njohura si sisteme me finalitet shlyerje  

1. Operatorët e sistemeve të njohura si sisteme me finalitet shlyerje njoftojnë Bankën e Shqipërisë për:
a) çdo ndryshim në rregullat e tyre; 
b) pjesëmarrësit;
2. Operatorët mbajnë dhe i vënë në dispozicion Bankës së Shqipërisë një listë të përditësuar të nënpjesëmarrësve të identifikuar sipas rregullave të sistemit. Banka e Shqipërisë mund të kërkojë të publikojë listën e nënpjesëmarrësve kur kjo është e nevojshme për qëllime të stabilitetit financiar.
3. Institucionet informojnë Bankën e Shqipërisë, dhe me kërkesë, çdo palë me interes legjitim, për sistemet ku marrin pjesë dhe rregullat kryesore të këtyre sistemeve.
4. Banka e Shqipërisë dhe/ose Autoriteti i Mbikëqyrjes Financiare, pas anëtarësimit të Republikës së Shqipërisë në Bashkimin Evropian, njoftojnë pa vonesë Autoritetin Evropian të Titujve dhe Tregjeve (ESMA) për:
a) njohjen e një sistemi;
b) revokimin e njohjes të sistemit;
c) fillimin e procedurave të paaftësisë paguese sipas procedurave të përcaktuara në nenin 20, pika 1 e këtij ligji. 
5. Në zbatim të këtij Kreu, Banka e Shqipërisë dhe Autoriteti i Mbikëqyrjes Financiare, pas anëtarësimit të Republikës së Shqipërisë në Bashkimin Evropian  bashkëpunojnë me ESMA dhe i japin asaj të gjithë informacionin e nevojshëm pa vonesa.

[bookmark: _Toc234319579]  
[bookmark: _Toc234319580]Ligji i zbatueshëm

1. Në rastin e procedurës për paaftësinë paguese, e filluar kundrejt një pjesëmarrësi të huaj në një sistem që operohet nga Banka e Shqipërisë, ose në një sistem që është i licencuar ose i miratuar prej saj, sipas këtij ligji, të drejtat dhe detyrimet që rrjedhin nga, ose në lidhje me pjesëmarrjen e atij pjesëmarrësi në sistem, rregullohen nga legjislacioni i Republikës së Shqipërisë. 
2. Në rastin e procedurës për paaftësinë paguese, e filluar kundrejt një pjesëmarrësi shqiptar në një sistem të huaj, të drejtat dhe detyrimet që rrjedhin nga, ose në lidhje me pjesëmarrjen e atij pjesëmarrësi në sistem,  rregullohen nga legjislacioni i vendit që rregullon atë sistem të huaj. 


KREU IV
SISTEMET E BANKËS SË SHQIPËRISË

[bookmark: _Toc234319581]
[bookmark: _Toc234319582]Sistemet e Bankës së Shqipërisë

Kreu II i ligjit nuk zbatohet për sistemet në pronësi dhe/ose që operohen nga Banka e Shqipërisë, të cilat nuk licencohen ose miratohen nga asnjë autoritet publik, por duhet të jenë në përputhje me parimet e mbikëqyrjes  të miratuara nga Banka e Shqipërisë, të cilat zbatohen për sisteme të ngjashme të licencuara ose të miratuara.

[bookmark: _Toc234319583]
[bookmark: _Toc234319584]Rregullat e operimit të sistemeve të Bankës së Shqipërisë

1.  Banka e Shqipërisë, me akte nënligjore, miraton rregullat e administrimit dhe operimit të sistemeve të saj, duke përcaktuar kryesisht, por jo vetëm:
a) të drejtat dhe detyrimet e pjesëmarrësve që rrjedhin nga pjesëmarrja e tyre në sistem;
b) çasti kur një urdhër-transferte hyn në sistem;
c) momentin nga i cili një urdhër-transferte nuk mund të revokohet më nga një pjesëmarrës i sistemit ose nga një palë e tretë;
d) rregullat e qarta për mënyrën e shlyerjes së urdhër-transfertës;
e) procedurat e shlyerjes që zbatohen në situata normale dhe në situata krize;
f) procedurat e administrimit të rrezikut ndaj të cilave ekspozohet sistemi;
g) rastet për raportime;
h) detyrimet financiare që burojnë nga pjesëmarrja në sistem; 
i) rregullat që lidhen me operimin e sigurtë, të qëndrueshëm dhe efikas të sistemit. 

[bookmark: _Toc234319585]

1. Banka e Shqipërisë, në rast shkeljeje të nenit 28 të ligjit, si dhe të akteve nënligjore që miraton në lidhje me rregullat e administrimit dhe operimit të sistemeve që operon, merr masa parandaluese, si dhe urdhëron ndërprerjen e veprimeve në kundërvajtje dhe ndreqjen e pasojave që kanë rrjedhur prej tyre.
2.  Banka e Shqipërisë përcakton kushtet e hollësishme dhe metodat për marrjen e masave të përcaktuara në pikën 1.
3. Banka e Shqipërisë me qëllim të garantimit të sigurisë, qëndrueshmërisë dhe efikasitetit të sistemit dhe garantimin maksimal të respektimit të parimeve mbikëqyrëse të sistemeve të pagesave ka të drejtë të vendosë gjobë nga 500 000 (pesëqind mijë) deri në 3 000 000 (tre milionë) Lekë kundrejt pjesëmarrësve të sistemeve që operohen prej saj, kur konstaton shkeljet e mëposhtme:
a) moszbatim të rregullave të pjesëmarrjes në sistemet e pagesave;
b) moszbatim të detyrimeve që burojnë nga pjesëmarrja në sistemet e pagesave;
c) vonesa në shlyerjen e pagesave/transfertave, të përsëritura këto mbi numrin kufi të incidencës të përcaktuar në rregullat e sistemit dhe që shkaktohen nga paaftësia e vetë pjesëmarrësi për të shlyer pagesën/transfertën;
d) moszbatim të procedurave teknike dhe të sigurisë për operimin në sistemet e pagesave;
e) mosraportim ose raportim të pasaktë; mosshlyerjen në afat të detyrimeve financiare, tarifave, komisioneve dhe detyrimeve të tjera që burojnë nga pjesëmarrja në sistemet e pagesave.
4. Kur shkeljet e përcaktuara në pikën 3, përsëriten ose gjoba nuk paguhet brenda afatit dhe, sipas procedurës të përcaktuar në ligjin “Për kundërvajtjet administrative“, Banka e Shqipërisë vendos dyfishimin e gjobës dhe mund të:
a) kufizojë përkohësisht pjesëmarrësin ose nënpjesëmarrësin; ose
b) pezullojë përkohësisht aksesin në sistem.
5. Gjobat e vendosura sipas këtij neni, arkëtohen për llogari të Bankës së Shqipërisë. Çdo pjesëmarrës, që cënohet nga një akt administrativ i Bankës së Shqipërisë ka të drejtë të kërkojë shfuqizimin ose ndryshimin e këtij akti nga Guvernatori i Bankës së Shqipërisë brenda 15 ditëve nga data kur ankuesi ka marrë njoftim për aktin ose nga data e publikimit të tij.


KREU V
MARRËVESHJA E KOLATERALIT FINANCIAR

[bookmark: _Toc234319587] 
[bookmark: _Toc234319588]Fusha e zbatimit 

1. Dispozitat e këtij Kreu zbatohen për të gjitha marrëveshjet e kolateralit financiar të lidhura ndërmjet personave juridikë, ku të paktën njëra nga palët, marrësi ose dhënësi i kolateralit, bën pjesë në njërën prej kategorive të mëposhtme:
a) autoritet publik, vendas dhe i huaj, duke përfshirë organet shtetërore të përfshira në administrimin e borxhit publik dhe organet shtetërore të autorizuara për hapjen dhe administrimin e llogarive të klientëve, me përjashtim të ndërmarrjeve të garantuara me fonde publike, përveç rasteve kur këto ndërmarrje bëjnë pjesë në kategoritë e përcaktuara në shkronjat “b” deri në “d”;
b) Banka e Shqipërisë, një bankë qendrore e huaj, Banka Qendrore Evropiane, Banka për Rregullime Ndërkombëtare (BIS), si dhe institucionet financiare ndërkombëtare, përfshirë Fondin Monetar Ndërkombëtar, Bankën Evropiane të Investimeve, dhe Bankat Shumëpalëshe të Zhvillimit të parashikuara në kuadrin rregullativ për një mbikëqyrje të kujdesshme. 
c) institucionet financiare subjekte të mbikëqyrjes së kujdesshme, duke përfshirë:
i. institucionet e kreditit sipas legjislacionit për institucionet e kreditit;
ii. subjektet që ushtrojnë veprimtari financiare të rregulluara sipas legjislacionit për tregjet e kapitalit;
iii. shoqëritë e sigurimit dhe të risigurimit sipas legjislacionit për veprimtarinë e sigurimit dhe risigurimit; 
iv. sipërmarrjet e investimeve kolektive dhe shoqëritë administruese të tyre sipas legjislacionit për sipërmarrjet e investimeve kolektive;
v. shoqëritë administruese të fondeve të pensionit privat sipas legjislacionit për fondet e pensionit privat.
d)  kundërpalët qendrore, agjentët e shlyerjes, shtëpitë e klerimit, si dhe çdo subjekt tjetër i licencuar/miratuar dhe i mbikëqyrur që ushtron veprimtari në tregjet e kontratave të së ardhmes, opsioneve ose instrumenteve derivative;
2. Kolaterali financiar, objekt i një marrëveshjeje kolaterali financiar, mund të përbëhet nga paraja, instrumente financiare ose pretendime kreditore.

[bookmark: _Toc234319589]
[bookmark: _Toc234319590]Kolaterali financiar i përjashtuar nga fusha e zbatimit

1. Përjashtohen nga fusha e zbatimit të këtij Kreu marrëveshjet e kolateralit financiar kur kolaterali financiar përbëhet nga: 
a) aksionet e vetë dhënësit të kolateralit;
b) aksionet në subjekte që janë filiale të dhënësit të kolateralit dhe kontrollohen prej tij sipas legjislacionit për kontabilitetin dhe pasqyrat financiare të konsoliduara;
c) aksionet në subjekte, qëllimi i vetëm i të cilave është zotërimi i mjeteve të prodhimit thelbësore për veprimtarinë e dhënësit të kolateralit ose zotërimi i pasurive të paluajtshme;
d) pretendime kreditore kur debitori është:
i. çdo person fizik që vepron për qëllime që nuk kanë lidhje me veprimtarinë tregtare, zanatin ose profesionin e tij; ose
ii. një ndërmarrje mikro ose e vogël, sipas kritereve të klasifikimit të ndërmarrjeve referuar madhësisë, të përcaktuara në legjislacionin  për zhvillimin e ndërmarrjeve mikro, të vogla dhe të mesme.
2. Përjashtimi i parashikuar në pikën 1 shkronja “d” nuk zbatohet kur marrësi ose dhënësi i kolateralit është subjekt që bën pjesë në kategoritë e përcaktuara në nenin 30, pika 1, shkronja “b”.

[bookmark: _Toc234319591]
[bookmark: _Toc234319592]Vlefshmëria dhe njohja e marrëveshjes së kolateralit financiar

1. Krijimi, vlefshmëria, plotësimi, ekzekutueshmëria ose pranueshmëria si provë e marrëveshjes së kolateralit financiar ose dhënia e kolateralit financiar sipas një marrëveshjeje të kolateralit financiar nuk kushtëzohet nga asnjë akt formal, i tillë si regjistrimi, publikimi, noterizimi apo formalitete të tjera administrative ose gjyqësore.
2. Marrëveshja e kolateralit financiar është e vlefshme dhe zbatohet në përputhje me dispozitat e saj, me kusht që marrëveshja të mund të provohet me shkrim, në formë elektronike, përfshirë regjistrimin me mjet elektronik dhe çdo mjet të qëndrueshëm informacioni, ose në çdo formë tjetër të njohur ligjërisht; dhe
3. Posedimi ose kontrolli mbi kolateralin financiar, që përfshin instrumente financiare dhe para  konsiderohet i realizuar kur këto janë dorëzuar, transferuar, mbajtur, regjistruar ose ndryshe vendosur në mënyrë të tillë që të jenë në posedimin ose nën kontrollin e marrësit të kolateralit ose të një personi që vepron në emër të tij.	
4. Posedimi ose kontrolli i kolateralit financiar provohet nëpërmjet identifikimit të tij me shkrim sipas formave të pikës 2 për:
a) instrumentet financiare, nëpërmjet kreditimit të tyre në një llogari përkatëse ose evidentimi i tyre si gjendje kreditore në këtë llogari;
b) para, nëpërmjet kreditimit të tyre në një llogari të përcaktuar ose evidentimi i tyre si gjendje kreditore në këtë llogari;
c) pretendimet kreditore, nëpërmjet një listë të pretendimeve, e cila i paraqitet ose i vihet në dispozicion marrësit të kolateralit;
5.  Në rastet kur marrëveshja e kolateralit financiar ka për objekt pretendime kreditore, njoftimi i debitorit të pretendimit kreditor  kërkohet  kur: 
a) marrësi i kolateralit synon të mbledhë drejtpërdrejt pagesat nga debitori;
b) pagesat e pretendimit kreditor duhet të kryhen në favor të marrësit të kolateralit; ose
c) ka ndodhur një situatë ekzekutimi dhe marrëveshja e kolateralit financiar parashikon ushtrimin e të drejtave të realizimit mbi pretendimin kreditor.
6. Në rastet kur marrëveshja e kolateralit financiar ka për objekt pretendime kreditore, regjistrimi i saj kërkohet kur: 
a) kërkohet që të drejtat e marrësit të kolateralit mbi pretendimin kreditor të njihen dhe të zbatohen ndaj palëve të treta;
b) kërkohet përcaktimi i përparësisë të marrësit të kolateralit ndaj kreditorëve të tjerë; ose
c) i njëjti pretendim kreditor jepet më shumë se një herë si kolateral financiar.
7. Në rast konkurrimi ndërmjet disa të drejtave mbi të njëjtin pretendim kreditor, përparësia përcaktohet sipas momentit të regjistrimit të marrëveshjes së kolateralit financiar. 
8. Mungesa e njoftimit ose e regjistrimit sipas pikave 5, 6 dhe 7 të këtij neni nuk cënon vlefshmërinë e marrëveshjes së kolateralit financiar ndërmjet palëve, por kufizon efektet e saj ndaj debitorit të pretendimit kreditor ose ndaj palëve të treta, përfshirë përparësinë ndaj kreditorëve të tjerë. 
9. Pa cenuar legjislacionin për mbrojtjen e konsumatorit dhe dispozitat civile për kushtet e pa drejta kontraktore, debitorët e pretendimeve kreditore mund të heqin dorë, me shkrim ose në një formë juridikisht të barasvlershme, nga: 
a) e drejta për kompensim kundrejt kreditorit të pretendimit kreditor, si dhe kundrejt çdo personi të cilit pretendimi kreditor i është transferuar, dhënë si kolateral ose përdorur si kolateral financiar;
b) të drejtat që rrjedhin nga rregullat e sekretit bankar, në masën që këto rregulla pengojnë ose kufizojnë dhënien e informacionit lidhur me pretendimin kreditor ose debitorin, për qëllime të përdorimit të pretendimit kreditor si kolateral financiar.

[bookmark: _Toc234319593]
[bookmark: _Toc234319594]Ekzekutimi i marrëveshjes së kolateralit financiar

1. Marrësi i kolateralit ka të drejtë që, rast të një situate ekzekutimi, në përputhje me kushtet e përcaktuara në marrëveshjen e kolateralit financiar me vendosje pengu, të realizojë kolateralin financiar në mënyrat e mëposhtme: 
a) në rast se marrëveshja e kolateralit financiar ka për objekt instrumente financiare, ato realizohen nëpërmjet shitjes ose përvetësimit dhe nëpërmjet kompensimit të vlerës së tyre kundrejt detyrimeve financiare përkatëse, ose përdorimit të vlerës ekonomike të tyre për shlyerjen e detyrimeve financiare përkatëse;
b) në rast se marrëveshja e kolateralit financiar ka për objekt para ai realizohet nëpërmjet kompensimit të shumës ose përdorimit të tij për shlyerjen e detyrimeve financiare përkatëse;
c) në rast se marrëveshja e kolateralit financiar ka për objekt pretendime kreditore, ato realizohen nëpërmjet shitjes ose përvetësimit dhe nëpërmjet kompensimit  të vlerës së tyre kundrejt detyrimeve financiare përkatëse, ose përdorimit të vlerës ekonomike të tyre për shlyerjen e detyrimeve financiare përkatëse.
2. Përvetësimi është i mundur vetëm nëse: 
a) kjo mënyrë është rënë dakord shprehimisht nga palët në marrëveshjen e kolateralit financiar me vendosje pengu; dhe
b) palët kanë rënë dakord në marrëveshjen e kolateralit financiar me vendosje pengu për mënyrën e vlerësimit të instrumenteve financiare dhe pretendimeve kreditore.
3. Mënyrat e realizimit të kolateralit financiar të parashikuara në këtë nen, zbatohen në përputhje me kushtet e marrëveshjes së kolateralit financiar me vendosje pengu, pa asnjë kërkesë që: 
a) të jepet njoftim paraprak për qëllimin për të ekzekutuar;
b) kushtet e ekzekutimit të miratohen nga ndonjë gjykatë, zyrtar publik apo çdo person tjetër;
c) ekzekutimi të kryhet me ankand publik ose me ndonjë mënyrë tjetër; ose
d) të ketë kaluar një periudhë shtesë kohe.
4. Marrëveshja e kolateralit financiar zbatohet sipas kushteve të saj, pavarësisht fillimit ose vazhdimit të procedurave të paaftësisë paguese kundrejt dhënësit të kolateralit ose marrësit të kolateralit. 
5. Realizimi ose vlerësimi i kolateralit financiar, si dhe llogaritja e detyrimeve financiare përkatëse, kryhet në përputhje me marrëveshjen e kolateralit financiar dhe, në çdo rast, në mënyrë të arsyeshme tregtare, duke shmangur veprimet arbitrare ose qartazi të paarsyeshme. 
6. Kur marrësi i kolateralit përvetëson ose kompenson kolateralin financiar, vlerësimi i kolateralit financiar bazohet në vlerën e tregut të instrumenteve financiare ose të pretendimeve kreditore të njëjta apo të ngjashme dhe, në mungesë të një vlere tregu, përcaktohet sipas modeleve financiare të pranuara gjerësisht.

[bookmark: _Toc234319595]
[bookmark: _Toc234319596]E drejta e përdorimit të kolateralit financiar në marrëveshjen e kolateralit financiar me vendosje pengu

1. Marrësi i kolateralit ka të drejtë të ushtrojë të drejtën e përdorimit të kolateralit financiar, kur dhe në masën që kjo parashikohet shprehimisht në marrëveshjen e kolateralit financiar me vendosje pengu, dhe vetëm në rastet kur ai përbëhet nga para ose instrumente financiare. 
2. Kur marrësi i kolaterali, ushtron të drejtën e përdorimit sipas pikës 1, ai duhet të transferojë kolateral ekuivalent që zëvendëson kolateralin financiar fillestar, jo më vonë se data e përmbushjes së detyrimeve financiare përkatëse të mbuluara nga marrëveshja e kolateralit financiar me vendosje pengu. 
3. Në vend të transferimit të kolateralit ekuivalent sipas pikës 2, marrësi i kolateralit në datën e përmbushjes së detyrimeve financiare përkatëse, nëse kjo parashikohet në marrëveshjen e kolateralit financiar me vendosje pengu, mund: 
a) të kompensojë vlerën e kolateralit ekuivalent kundrejt detyrimeve financiare përkatëse; ose
b) të përdorë vlerën ekonomike të kolateralit ekuivalent për shlyerjen e këtyre detyrimeve.
4. Kolaterali ekuivalent, i transferuar në përmbushje të detyrimit sipas pikës 2, është objekt i të njëjtës marrëveshje kolaterali financiar me vendosje pengu si kolaterali financiar fillestar dhe, trajtohet si i dhënë sipas të njëjtës marrëveshje dhe në të njëjtën kohë kur kolaterali fillestar u dha për herë të parë. 
5. Ushtrimi i së drejtës së përdorimit nga marrësi i kolateralit, sipas këtij neni, nuk cenon vlefshmërinë ose zbatueshmërinë e të drejtave të tij mbi kolateralin ekuivalent të transferuar sipas pikës 2. 
6. Në rast se ndodh një situatë ekzekutimi, ndërkohë që detyrimi për transferimin e kolateralit ekuivalent, sipas pikës 2, mbetet i papërmbushur, ky detyrim mund t’i nënshtrohet dispozitës së netimit përfundimtar.

[bookmark: _Toc234319597]
[bookmark: _Toc233023937][bookmark: _Toc234319598]Njohja e marrëveshjes së kolateralit financiar me transferim të titullit të pronësisë

1. [bookmark: _Toc233023938][bookmark: _Toc233191477]Marrëveshja e kolateralit financiar me transferim të titullit të pronësisë është e vlefshme dhe prodhon efekte në përputhje me kushtet e saj. 
2. [bookmark: _Toc233023939][bookmark: _Toc233191478]Në rast se ndodh një situatë ekzekutimi, ndërkohë që detyrimi i marrësit të kolateralit për transferim kolaterali ekuivalent, sipas marrëveshjes së kolateralit financiar me transferim të titullit të pronësisë, mbetet i papërmbushur, ky detyrim mund t’i nënshtrohet dispozitës së netimit përfundimtar.

[bookmark: _Toc234319599]
[bookmark: _Toc234319600]Kolaterali financiar zëvendësues dhe kolaterali financiar shtesë

1. Marrëveshja e kolateralit financiar mund të parashikojë: 
a) detyrimin për të dhënë kolateral financiar për të reflektuar shumën e detyrimeve financiare përkatëse ose kolateral financiar shtesë për të reflektuar ndryshimet në vlerën e kolateralit financiar; ose
b) të drejtën për të tërhequr kolateral financiar, me kusht që të jepet, nëpërmjet zëvendësimit ose shkëmbimit, kolateral financiar me vlerë thelbësisht të njëjtë.
2. Dhënia e kolateralit financiar, e kolateralit financiar shtesë ose e kolateralit financiar zëvendësues sipas këtij neni nuk përbën një marrëveshjeje të re kolaterali financiar ndërmjet palëve.
3. E drejta e dhënësit të kolateralit për të zëvendësuar kolateralin financiar me kolateral tjetër ekuivalent, e drejta për të tërhequr kolateralin financiar të tepërt në favor të dhënësit të kolateralit ose, në rastin e pretendimeve kreditore, e drejta për të mbledhur pagesat që rrjedhin prej tyre deri në një njoftim tjetër, nuk cënojnë faktin që kolaterali financiar konsiderohet i dhënë në favor të marrësit të kolateralit në përputhje me këtë ligj.

[bookmark: _Toc234319601]
[bookmark: _Toc234319602]Vlefshmëria dhe njohja e dispozitës së netimit përfundimtar

1. Dispozita e netimit përfundimtar prodhon efekt dhe është e zbatueshme në përputhje me kushtet e përcaktuara, pavarësisht: 
a)   hapjes ose vazhdimit të procedurave të paaftësisë paguese kundrejt dhënësit të kolateralit dhe/ose marrësit të kolateralit; dhe/ose
b) çdo mase sigurimi, çdo forme sekuestroje, apo çdo urdhri, vendimi ose mase tjetër të ngjashme gjyqësore ose përmbarimore, në lidhje me të drejtat për kolateralin që është subjekt i kësaj dispozite.
2. Zbatimi i dispozitës së netimit përfundimtar kryhet pa qenë e nevojshme përmbushja e kërkesave të nenit 33, pika 3, përveç rasteve kur palët kanë rënë dakord ndryshe.

[bookmark: _Toc234319603]
[bookmark: _Toc234319604]Efekti joprapaveprues mbi kolateralin financiar në rastet e paaftësisë paguese

1. Marrëveshja e kolateralit financiar, si dhe dhënia e kolateralit financiar në kuadër të një marrëveshjeje të tillë, nuk mund të deklarohet e pavlefshme, ose nul ose të revokohet vetëm mbi bazën se ka një marrëveshje kolaterali financiar ose se kolaterali financiar është dhënë: 
a) në ditën e fillimit të procedurave të paaftësisë paguese, por përpara nxjerrjes së vendimit ose aktit që urdhëron fillimin e tyre; ose
b) brenda një periudhe të caktuar përpara fillimit të procedurave të paaftësisë paguese, duke iu referuar fillimit të tyre ose duke iu referuar nxjerrjes së ndonjë vendimi, akti ose ndodhjes së ndonjë veprimi apo ngjarjeje tjetër në kuadër të këtyre procedurave.
2. Marrëveshja e kolateralit financiar ose dhënia e kolateralit është e vlefshme, ligjërisht e zbatueshme dhe prodhon efekte ndaj palëve të treta kur detyrimi financiar përkatës të ketë lindur, ose kolaterali financiar të jetë dhënë, në ditën e fillimit, por pas momentit të fillimit të procedurave të paaftësisë paguese, me kusht që marrësi i kolateralit të mund të provojë se nuk ishte në dijeni dhe as nuk duhej të ishte në dijeni për fillimin e këtyre procedurave. 
3. Ky nen zbatohet edhe në rastet e dhënies së kolateralit financiar shtesë, të kolateralit financiar zëvendësues dhe të kolateralit financiar të shkëmbyer sipas nenit 36, duke përfshirë edhe rastet kur detyrimet finaciare përkatëse kanë lindur përpara datës së ofrimit të kolateralit financiar, të kolateralit financiar shtesë ose të kolateralit zëvendësues. 
4. Pa cenuar parashikimet e pikave të tjera të këtij neni, rregullat e përgjithshme që lidhen me mashtrimin, abuzimin ose simulimin sipas legjislacionit civil, të legjislacionit për falimentimin, si dhe atij penal, zbatohen në lidhje me anulimin ose kundërshtimin e transaksioneve të kryera gjatë periudhës së përcaktuar në pikën 1, shkronja “b”, si dhe për transaksionet e pikës 3 për periudhën e përcaktuar në pikën 1, shkronjat “a” dhe “b”. 

[bookmark: _Toc234319605]
[bookmark: _Toc234319606]Radha e preferencës së të drejtave mbi pengun

1. Të drejtat e marrësit të kolateralit mbi kolateralin financiar të lënë peng, të përbërë nga para (cash) ose instrumente financiare, kanë përparësi ndaj të drejtave të çdo kreditori tjetër të dhënësit së kolateralit. 
2. Për kolateralin financiar të përbërë nga pretendime kreditore, përparësia ndaj palëve të treta dhe kreditorëve të tjerë përcaktohet në përputhje me rregullat e regjistrimit të parashikuara në këtë ligj.

[bookmark: _Toc234319607]
[bookmark: _Toc234319608]Marrëdhënia me legjislacionin për rimëkëmbjen dhe ndërhyrjen e jashtëzakonshme

Ushtrimi i të drejtave që rrjedhin nga marrëveshjet e kolateralit financiar, përfshirë realizimin e kolateralit financiar, të drejtën e përdorimit dhe dispozitën e netimit përfundimtar, i nënshtrohet kufizimeve ose pezullimeve të përkohshme të parashikuara në legjislacionin për rimëkëmbjen dhe ndërhyrjen e jashtëzakonshme, pa cenuar vlefshmërinë, efektivitetin ose zbatueshmërinë e marrëveshjeve të kolateralit financiar.

[bookmark: _Toc234319609]
[bookmark: _Toc234319610]Ligji i zbatueshëm për titujt e dematerializuar

1. Të drejtat mbi titujt e dematerializuar evidentohen në llogarinë përkatëse që mbahet nga ose në emër të një ndërmjetësi.
2. Për titujt te dematerializuar zbatohet ligji i shtetit në të cilin mbahet llogaria përkatëse, i cili rregullon edhe çështjet e mëposhtme:
a) natyrën ligjore dhe efektet e pronësisë të titujve të dematerializuar;
b) kërkesat për lidhjen e marrëveshjes së kolateralit financiar që ka objekt këto tituj, dhënien e tyre si kolateral bazuar në këtë marrëveshje, dhe në përgjithësi përmbushjen e hapave të nevojshëm për ta bërë efektive marrëveshjen dhe dhënien e tyre ndaj palëve të treta;
c) përparësinë ndërmjet personave që pretendojnë të drejta mbi këto titujt të dematerializuar të dhënë si kolateral financiar, ose mbrojtjen e personave që fitojnë të drejta mbi to nëpërmjet blerjes në mirëbesim;
d) hapat e nevojshëm që kërkohen për realizimin e titujve të dematerializuar të dhënë si kolateral financiar, në rast se ndodh një situatë ekzekutimi.

KREU VI
PROVAT

[bookmark: _Toc234319611]
[bookmark: _Toc234319612]Pranueshmëria e provës elektronike dhe optike

Ekzistenca, përmbajtja, afati i çdo urdhër-transferte, hyrja e tij në një sistem, si dhe ekzekutimi i tij mund të vërtetohen në të gjitha çështjet, qofshin ato civile, penale ose administrative, kundrejt pjesëmarrësit ose ndonjë pale të tretë, me shkrim ose me mjete të qëndrueshme, që sigurojnë gjurmimin e tij, qoftë në formë optike ose elektronike, duke përfshirë kopje të printuara të dokumenteve të tilla elektronike ose optike. 
 
[bookmark: _Toc234319613]
[bookmark: _Toc234319614]Procedura e zëvendësimit elektronik të instrumentit 

Banka e Shqipërisë, nëpërmjet akteve nënligjore, mund të organizojë procedurën zëvendësimit elektronik të instrumenteve të pagesave, duke përcaktuar edhe pasojat e kësaj procedure për pjesëmarrësit dhe sistemet e përfshira në procesimin e këtyre instrumenteve.


KREU VII
DISPOZITA TË FUNDIT 

[bookmark: _Toc234319615]
[bookmark: _Toc234319616]                                                             Shfuqizime

Ligji nr. 133, datë 29.04.2013 “Për sistemin e pagesave”, i ndryshuar, shfuqizohet me hyrjen në fuqi të këtij ligji.

[bookmark: _Toc234319617]
[bookmark: _Toc234319618]Zbatimi i akteve nënligjore ekzistuese

1. Aktet nënligjore të miratuara në zbatim të ligjit 133, datë 29.04.2013 “Për sistemin e pagesave” konsiderohen si të miratuara në bazë të këtij ligji.
2. Në rast mospërputhje të dispozitave të akteve nënligjore me dispozitat e këtij ligji, do të zbatohet ky ligj. 

[bookmark: _Toc234319619]
[bookmark: _Toc234319620]Hyrja në fuqi

Ky ligj hyn në fuqi 15 ditë pas publikimit në Fletoren Zyrtare, me përjashtim të rregullimeve që lidhen me kolateralin financiar të përbërë nga pretendime kreditore të cilat hyjnë në fuqi pas anëtarësimit të Republikës së Shqipërisë në Bashkimin Evropian, si dhe çdo dispozitë ku citohet shprehimisht hyrja në fuqi pas anëtarësimit të Republikës së Shqipërisë në Bashkimin Evropian.

